Diari Oficial de la Generalitat Valenciana


Sumari del DOGV 7845, del 05-08-2016 (2016/6410)

DECRET 100/2016, de 4 d'agost, del Consell, pel qual es modifica el Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.
----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2016/08/04/100/dof/vci/html**

### Dades del document

Número de DOGV
:   7845

Data del DOGV
:   05-08-2016

Secció del DOGV
:   I. DISPOSICIONS GENERALS

Número del document
:   2016/6410


Data del document
:   04-08-2016

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Govern Valencià
    * Presidència de la Generalitat
    * Vicepresidència i Conselleria d'Igualtat i Polítiques Inclusives
    * Conselleria d'Hisenda i Model Econòmic
    * Conselleria de Justícia, Administració Pública, Reformes Democràtiques i Llibertats Públiques
    * Conselleria d'Educació, Investigació, Cultura i Esport
    * Conselleria de Sanitat Universal i Salut Pública
    * Conselleria d'Economia Sostenible, Sectors Productius, Comerç i Treball
    * Conselleria d'Agricultura, Medi Ambient, Canvi Climàtic i Desenvolupament Rural
    * Conselleria d'Habitatge, Obres Públiques i Vertebració del Territori
    * Conselleria de Transparència, Responsabilitat Social, Participació i Cooperació
    * administració regional
    * reglament intern
    * competència administrativa
    * legislació

DECRET 100/2016, de 4 d'agost, del Consell, pel qual es modifica el Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat. [2016/6410]  
PREÀMBUL  
  
Mitjançant el Decret 103/2015, de 7 de juliol, del Consell, es va establir l'estructura orgànica bàsica de la Presidència i de les conselleries de la Generalitat. L'aprovació del Decret 7/2016, del president de la Generalitat, de 4 d'agost, de modificació del Decret 9/2015, de 30 de juny, del president de la Generalitat, pel qual determinen les secretaries autonòmiques en què s'estructura la Presidència de la Generalitat i les conselleries, fa necessari modificar l'estructura bàsica inicialment dissenyada pel Decret 103/2015.  
Per aquesta raó, i fent ús de les atribucions conferides en l'article 64 de la Llei 5/1983, de 30 de desembre, del Consell, a proposta del president de la Generalitat, i després de la deliberació prèvia del Consell, en la reunió del dia 4 d'agost de 2016,  
  
  
DECRETE  
  
Article únic. Modificació del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat  
Es modifica el Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, mitjançant la nova redacció dels articles 1, 2, 3, 9, 10, 11, 12, 29 i 30 i la inclusió de tres nous articles, el 4 bis, l'11 bis i el 30 bis, els quals queden redactats com s'indica en l'annex d'aquest decret.  
  
  
DISPOSICIONS TRANSITÒRIES  
  
Primera  
Fins a l'aprovació dels reglaments orgànics i funcionals de les diferents conselleries romandran vigents els reglaments orgànics i funcionals actuals en allò que no s'oposen al que disposa aquest decret.  
  
  
Segona  
En tant les conselleries competents en matèria de pressupostos i de funció pública no efectuen les corresponents modificacions derivades d'aquest decret, o, si escau, d'acord amb el que puguen establir, en desenvolupament d'aquest, els corresponents reglaments orgànics i funcionals dels diferents departaments del Consell afectats per aquest decret, les unitats i llocs de treball de nivell administratiu encara configurats d'acord amb l'anterior estructura de conselleries del Consell continuaran tramitant aquells assumptes i expedients de les matèries que gestionaven amb anterioritat a l'entrada en vigor d'aquest decret, sense que això siga cap impediment per a l'exercici de les competències per part d'aquells òrgans superiors o directius als quals el decret els les atribueix.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el mateix dia de l'aprovació.  
  
València, 4 d'agost de 2016  
  
El president de la Generalitat,  
XIMO PUIG I FERRER  
  
ANNEX  
  
Article 1. De la Presidència de la Generalitat  
1. La Presidència de la Generalitat és competent en matèria d'assessorament al president i coordinació i impuls de l'acció interdepartamental del Consell, relacions amb la Unió Europea, l'Estat i altres comunitats autònomes, comunicació institucional de la Generalitat, promoció institucional, estudis d'innovació, turisme, administració local i mitjans de comunicació social, relacions amb les Corts i representació i defensa en judici i assessorament en dret a la Generalitat.  
  
També exerceix competències en matèria d'interior, protecció civil, gestió de la unitat del Cos Nacional de Policia adscrita a la Comunitat Valenciana i gestió de les competències en matèria de situacions d'emergència, com també les competències en matèria d'extinció d'incendis.  
2. Per a l'exercici d'aquestes competències disposa dels òrgans superiors següents:  
- Gabinet del President  
- Secretaria Autonòmica de Presidència  
- Secretaria Autonòmica de Comunicació  
- Delegació del Consell per a la Unió Europea i Relacions Externes  
  
- Secretaria Autonòmica de l'Agència Valenciana de Turisme  
  
Article 2. Del Gabinet del President  
1. El Gabinet del President assumeix les funcions d'assessorament al president, impuls de l'acció interdepartamental del Consell, programació i desenvolupament dels actes del president, coordinació de la seua agenda institucional i de la dels integrants del Consell, la direcció del protocol dels actes de caràcter representatiu i l'elaboració d'informes tècnics i polítics.  
2. Del Gabinet del President depén com a òrgan directiu la Direcció General d'Anàlisi, Polítiques Públiques i Coordinació, la qual assumeix les funcions d'assessorament i assistència al director del Gabinet del President, la realització d'estudis d'innovació, informes, recopilació d'informació i documentació sobre matèries que afecten el Consell, direcció del protocol que requerisquen els actes de caràcter representatiu del president, organització de l'agenda d'aquest i la coordinació d'aquesta amb la dels alts càrrecs de l'Administració de la Generalitat.  
  
  
Article 3. De la Secretaria Autonòmica de Presidència  
1. La Secretaria Autonòmica de Presidència assumeix les funcions que li atribueix l'article 68 de la Llei 5/1983, de 30 de desembre, del Consell, en matèria de coordinació general de la política legislativa del Consell, relacions amb les Corts, agenda dels alts càrrecs de l'Administració de la Generalitat, administració local, Diari Oficial de la Comunitat Valenciana, publicacions de la Generalitat, el Registre d'Òrgans Col·legiats i el Registre de Convenis de la Generalitat. Així mateix, exerceix la coordinació dels diferents òrgans superiors i àrees adscrites a la Presidència.  
2. De la Secretaria Autonòmica de Presidència depenen els òrgans directius següents:  
a) Direcció General de Relacions amb les Corts  
Assumeix les funcions en matèria de relacions amb les Corts, com també el suport a l'Oficina del Secretariat del Consell, Diari Oficial de la Comunitat Valenciana, publicacions de la Generalitat, el Registre d'Òrgans Col·legiats i el Registre de Convenis de la Generalitat.  
b) Direcció General d'Administració Local  
Assumeix les funcions relatives a l'estudi, informe i resolució dels assumptes referits al règim jurídic, de personal, organització, béns i serveis de les entitats locals i organització territorial.  
  
Article 4 bis. De la Delegació del Consell per a la Unió Europea i Relacions Externes  
1. La Delegació del Consell per a la Unió Europea i Relacions Externes assumeix les funcions que li atribueix l'article 68 de la Llei 5/1983, de 30 de desembre, del Consell, en matèria de relacions amb la Unió Europea, l'Administració de l'Estat i de les comunitats autònomes.  
  
2. De la Delegació del Consell per a la Unió Europea i Relacions Externes en depén com a òrgan directiu la Direcció General de Relacions amb la Unió Europea i l'Estat, la qual assumeix les funcions en matèria de relacions del Consell amb els organismes de la Unió Europea i organitzacions interregionals i internacionals, les funcions de la delegació de la Comunitat Valenciana a Brussel·les i les relacions amb l'Administració general de l'Estat i comunitats autònomes.  
  
Article 9. De la Vicepresidència i Conselleria d'Igualtat i Polítiques Inclusives  
1. La persona titular de la Vicepresidència i Conselleria d'Igualtat i Polítiques Inclusives exerceix de portaveu del Consell i de secretària d'aquest.  
Per a l'exercici d'aquestes funcions la Vicepresidència disposa de l'Oficina de Suport al Portaveu i l'Oficina del Secretariat del Consell.  
  
2. Exerceix les competències en matèria de polítiques de prestació social, serveis socials, dependència, persones amb discapacitat, família, majors, menors, adopcions, joventut, dona, igualtat, immigració i voluntariat social.  
3. Per a l'exercici d'aquestes competències disposa dels òrgans superiors següents:  
- Secretaria Autonòmica de Serveis Socials i Autonomia Personal  
  
- Secretaria Autonòmica d'Inclusió i de l'Agència Valenciana de la Igualtat  
- Delegació del Consell per al Model Social Valencià  
  
Article 10. De la Secretaria Autonòmica de Serveis Socials i Autonomia Personal  
1. La Secretaria Autonòmica de Serveis Socials i Autonomia Personal assumeix les funcions que li atribueix l'article 68 de la Llei 5/1983, de 30 de desembre, del Consell, en matèria de polítiques de serveis socials, direcció i execució de la política social, coordinació de les polítiques de promoció de l'autonomia personal i atenció a les persones en situació de dependència, a les persones amb discapacitat i majors.  
  
2. De la Secretaria Autonòmica de Serveis Socials i Autonomia Personal depenen els òrgans directius següents:  
a) Direcció General de Serveis Socials i Persones en Situació de Dependència  
Assumeix les funcions en matèria de política de serveis socials, de formació i qualitat de vida, la proposta, programació i execució de les polítiques generals en matèria d'atenció a les persones en situació de dependència i la participació activa de les persones majors en la societat.  
b) Direcció General de Diversitat Funcional  
Assumeix les funcions de proposta, programació i execució de les polítiques generals en matèria d'atenció a les persones amb discapacitat, promoció de l'autonomia personal, com també la coordinació de centres propis, assistència social a persones amb malaltia mental crònica i equipament de centres.  
  
Article 11. De la Secretaria Autonòmica d'Inclusió i de l'Agència Valenciana de la Igualtat  
1. La Secretaria Autonòmica d'Inclusió i de l'Agència Valenciana de la Igualtat assumeix les funcions que li atribueix l'article 68 de la Llei 5/1983, de 30 de desembre, del Consell, en matèria de prestacions socials, política social de famílies, inclusió social, joventut, infància i adolescència, adopcions, integració de les persones migrants, voluntariat social, igualtat, atenció i programes de la dona, conciliació, prevenció de la violència de gènere i atenció a les víctimes. Assumeix, així mateix les funcions en matèria del menor derivades de la legislació vigent en matèria de protecció i responsabilitat penal de menors.  
  
Exerceix la direcció general de l'Institut Valencià de la Joventut. Generalitat Jove.  
2. De la Secretaria Autonòmica d'Inclusió i de l'Agència Valenciana de la Igualtat depenen els òrgans directius següents:  
a) Direcció General d'Inclusió Social  
Assumeix les funcions en matèria d'inclusió social, integració de les persones migrants i voluntariat social.  
b) Direcció General de l'Institut Valencià de les Dones i per la Igualtat de Gènere  
Assumeix les funcions relatives a la promoció i l'execució de mesures per a fer efectiu el dret a la igualtat de tracte i d'oportunitats entre dones i homes, promoció, participació i programes de la dona, prevenció de la violència de gènere i atenció a les víctimes.  
c) Direcció General de l'Agència Valenciana d'Igualtat en la Diversitat  
Assumeix les funcions relacionades amb la política d'igualtat, especialment polítiques d'LGTBI, de diversitat familiar, de diversitat ètnica, religiosa i de culte, per a la no-discriminació i garantia d'igualtat d'oportunitats.  
d) Direcció General d'Infància i Adolescència  
Assumeix les funcions relatives a promoció, participació, prevenció, mesures de protecció i responsabilitat penal establides per la legislació vigent, en matèria d'infància i adolescència, d'intervenció familiar i d'adopcions que siguen competència de la Generalitat i de les entitats públiques.  
  
Article 11 bis. Delegació del Consell per al Model Social Valencià  
  
La Delegació del Consell per al Model Social Valencià assumeix les funcions que li atribueix l'article 68 de la Llei 5/1983, de 30 de desembre, del Consell, en matèria de disseny de les polítiques d'igualtat, de drets socials universals i de societat inclusiva.  
  
Article 12. De la Sotssecretaria  
La Sotssecretaria assumeix les funcions establides en l'article 69 de la Llei 5/1983, de 30 de desembre, del Consell, com també les relatives a infraestructures, eliminació de barreres arquitectòniques, inspecció en matèria de serveis socials, formació i qualitat de serveis socials.  
  
  
Article 29. Conselleria d'Economia Sostenible, Sectors Productius, Comerç i Treball  
1. La Conselleria d'Economia Sostenible, Sectors Productius, Comerç i Treball exerceix les competències en matèria d'economia sostenible, foment de l'ocupació i de l'economia social, formació professional ocupacional i contínua, intermediació en el mercat laboral, indústria, energia, sectors productius, comerç interior i exterior, fires sectorials i activitats promocionals, artesania, consum i recerca i innovació tecnològica.  
2. Per a l'exercici d'aquestes competències disposa dels òrgans superiors següents:  
- La Secretaria Autonòmica d'Economia Sostenible, Sectors Productius i Comerç  
- La Secretaria Autonòmica d'Ocupació  
  
Article 30. De la Secretaria Autonòmica d'Economia Sostenible, Sectors Productius i Comerç  
1. La Secretaria Autonòmica d'Economia Sostenible, Sectors Productius i Comerç assumeix les funcions que li atribueix l'article 68 de la Llei 5/1983, de 30 de desembre, de la Generalitat, del Consell, en matèria d'economia sostenible, planificació econòmica i estadística de la Generalitat, emprenedoria, foment del cooperativisme i de l'economia social, indústria, seguretat industrial, recerca i innovació, com també les d'energia i mineria, comerç interior i exterior, artesania i consum.  
  
Així mateix, establirà les directrius generals de la política creditícia en l'àmbit de les seues competències, promovent els instruments financers relacionats amb l'economia sostenible, el cooperativisme i l'economia social, que amb aquest fi es constituïsquen en coordinació amb l'Institut Valencià de Finances, d'acord amb les previsions pressupostàries oportunes.  
2. De la Secretaria Autonòmica d'Economia Sostenible, Sectors Productius i Comerç en depenen els òrgans directius següents:  
a) Direcció General d'Economia, Emprenedoria i Cooperativisme  
  
Assumeix les funcions en matèria d'estudi i avaluació de l'economia valenciana, d'orientació, planificació i seguiment de les polítiques econòmiques generals i de competitivitat sectorials i territorials, de gestió estadística, les relatives a la supervisió de mediació d'assegurances i reassegurances privades, com també la promoció de l'emprenedoria, el cooperativisme i l'economia social. Així mateix, establirà les directrius generals de la política creditícia en l'àmbit de les seues competències, promovent els instruments financers relacionats amb l'economia sostenible, el cooperativisme i l'economia social, que amb aquest fi es constituïsquen en coordinació amb l'Institut Valencià de Finances, d'acord amb les previsions pressupostàries oportunes.  
b) Direcció General d'Indústria i Energia  
Assumeix les funcions en matèria d'empresa, indústria, seguretat industrial, recerca industrial i innovació i parcs tecnològics, coordinació de la Xarxa d'Instituts Tecnològics, i l'elaboració, gestió i execució d'actuacions per al desenvolupament i el foment dels sectors energètic i miner.  
c) Direcció General d'Internacionalització  
Assumeix les funcions en matèria d'elaboració, gestió i execució d'actuacions per al desenvolupament i el foment del comerç exterior, defensa de la internacionalització dels sectors empresarials de la Comunitat Valenciana i de la seua projecció i defensa en el mercat global.  
  
d) Direcció General de Comerç i Consum  
Assumeix les funcions en matèria d'ordenació territorial de l'activitat comercial a la Comunitat Valenciana, comerç interior, artesania i protecció i defensa dels consumidors i usuaris.  
  
Article 30 bis. De la Secretaria Autonòmica d'Ocupació  
1. La Secretaria Autonòmica d'Ocupació té atribuïdes les funcions de la Direcció General del Servei Valencià d'Ocupació i Formació (SERVEF), com també les funcions que li atribueix l'article 68 de la Llei 5/1983, de 30 de desembre, del Consell, en matèria de treball, seguretat i salut laboral, foment de l'ocupació, conciliació laboral, inspecció de treball, intermediació en el mercat laboral i relacions laborals.  
  
2. De la Secretaria Autonòmica d'Ocupació depenen els òrgans directius següents:  
- Direcció General del Servei Valencià d'Ocupació i Formació (SERVEF)  
- Direcció General de Treball i Benestar Laboral, la qual assumeix les funcions en matèria de treball, conciliació laboral, inspecció de treball i relacions laborals.


Còpia Permalink ELI